ทุนสำรองประเทศเพิ่ม 1,300 ล้านเหรียญฯ
ธปท.เผยทุนสำรองประเทศเพิ่ม 1,300 ล้านเหรียญสหรัฐ  คาด ธปท. เข้าดูแลบริหารค่าเงินบาทมากขึ้นในช่วงที่ผ่านมา
31 พ.ค. 2556

ธปท.เผยทุนสำรองประเทศเพิ่ม 1,300 ล้านเหรียญสหรัฐ  คาด ธปท. เข้าดูแลบริหารค่าเงินบาทมากขึ้นในช่วงที่ผ่านมา 
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศของ ณ วันที่ 23 พ.ค. 2556 ว่า อยู่ที่ระดับ 1.757 แสนล้านเหรียญสหรัฐ หรือประมาณ 5.271 ล้านล้านบาท เพิ่มขึ้น 1,300 ล้านเหรียญสหรัฐ หรือประมาณ 3.9 หมื่นล้านบาท หากคิดอัตราแลกเปลี่ยนปัจจุบันที่ระดับ 30 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.744 แสนล้านเหรียญสหรัฐ หรือประมาณ 5.198 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.30 หมื่นล้านเหรียญสหรัฐ ลดลง 700 ล้านเหรียญสหรัฐ จากสัปดาห์ก่อนหน้าอยู่ที่ 2.37 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองระหว่างประเทศในปัจจุบันและForward แล้ว อยู่ที่ระดับ 1.987 แสนล้านเหรียญสหรัฐ
ทั้งนี้ การเพิ่มขึ้นของทุนสำรองระหว่างประเทศสะท้อนการเข้าดูแลบริหารค่าเงินบาทของ ธปท. ผ่านการเข้าซื้อเงินเหรียญสหรัฐในตลาดส่งมอบทันที (Spot) เข้าเก็บในทุนสำรองมากขึ้น อย่างไรก็ดี เงินบาทเคลื่อนไหวมีเสถียรภาพมากขึ้นอย่างเนื่อง โดยเงินบาทเคลื่อนไหวอยู่ที่ระดับ 30.10 บาทต่อเหรียญสหรัฐ ไปในทิศทางเดียวกับสกุลเงินอื่นในภูมิภาค ส่วนหนึ่งเป็นผลจากตลาดการเงินยังกังวลและจับตาดูว่า ธปท. จะออกมาตรการมาควบคุมเงินทุนเคลื่อนย้ายไหลเข้าหรือไม่
สำหรับฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ ธปท.ในปัจจุบันอยู่ที่ระดับ 1.414 ล้านล้านบาท เพิ่มขึ้น 7.95 หมื่นล้านบาท จากสัปดาห์ก่อนอยู่ที่ระดับ 1.335 ล้านล้านบาท โดยปริมาณเงินเพิ่มขึ้นตามความต้องการถือเงินสดของประชาชน แต่การเพิ่มขึ้นของเงินหมุนเวียนยังอยู่ในระดับปกติ